Diari Oficial de la Generalitat Valenciana


Sumari del DOGV 9888, del 09-07-2024 (2024/6110)

RESOLUCIÓ de 9 de gener de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig per a captació d'aigües subterrànies, urbanització Aldea de les Coves 8 D del terme municipal de Benidoleig. Expedient: (3288427) 141/2023/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9888

Data del DOGV
:   09-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6110


Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

RESOLUCIÓ de 9 de gener de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig per a captació d'aigües subterrànies, urbanització Aldea de les Coves 8 D del terme municipal de Benidoleig. Expedient: (3288427) 141/2023/AIA. [2024/6110]  
  
«Informe d'impacte ambiental  
Expedient: (3288427) 141/2023/AIA.  
Títol: Sondeig per a captació d'aigües subterrànies  
Titular: Villas Benidoleig, SA.  
Òrgan substantiu: Servici Territorial d'Indústria, Energia i Mines d'Alacant.  
Exp.: ASOSUB/2023/167/03.  
Localització: urb. Aldea de les Coves 8 D en el terme municipal de Benidoleig.  
Tramitació administrativa  
Mitjançant un escrit firmat en data 12 de setembre de 2023 per la cap del Servici Territorial d'Indústria, Energia i Mines d'Alacant (referència expedient ASOSUB/2023/167/03), es va donar trasllat a este òrgan ambiental del document ambiental i el seu corresponent projecte, a fi de ser sotmés al procediment d'avaluació ambiental simplificada, de la Llei 21/2013, de 9 de desembre, d'avaluació ambiental, i d'acord amb l'Rd 445/2023, de 13 de juny, per a tramitar i emetre l'informe ambiental corresponent.  
Tal com establix l'article 46 de la Llei 21/2013, de 9 de desembre, este òrgan ambiental va efectuar una consulta a les administracions públiques afectades. En concret, en data 28 de setembre de 2023 es formula una consulta a l'Ajuntament de Benidoleig perquè, d'acord amb les seues competències, informe sobre si el projecte pot causar impactes ambientals significatius. Així mateix, en la mateixa data es consulta la Confederació Hidrogràfica del Xúquer, en relació amb la possible afecció, ja que el projecte està situat a una distància aproximada de 12 metres d'un llit fluvial denominat barranc de la Cova, per la qual cosa l'àrea de treball es troba dins de la seua zona de policia. En data d'emissió del present informe, no s'ha rebut contestació de les consultes remeses.  
Una vegada vista la informació continguda en l'expedient, es considera que es disposa d'elements de juí suficients per a fer l'avaluació d'impacte ambiental simplificada.  
Criteris ambientals  
Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte  
La finalitat del projecte presentat és l'execució d'un sondeig de captació d'aigües subterrànies a la urbanització Aldea de les Coves 8 D en el terme municipal de Benidoleig, per part de la societat Villas Benidoleig, SA, i amb este es pretén proveir d'aigua la urbanització. Dins de la parcel·la d'eminent caràcter forestal, es pretén aprofitar una xicoteta aclarida existent generada per la pista que travessa la parcel·la d'oest a est. L'àrea de treball de l'obra abasta una superfície aproximada de 140 m².  
El promotor considera que un volum anual de 6.000 m³/any serà suficient per a cobrir les necessitats hídriques, per la qual cosa sol·licita una autorització que li permeta investigar aigües subterrànies mitjançant la construcció d'un sondeig que, en cas de ser positiu, li permeta obtindre un cabal d'0,30 l/s.  
A causa dels materials que es preveu travessar i la profunditat en la perforació, s'ha triat com a sistema de perforació la rotopercussió. La profunditat de la perforació arribarà a uns 90 m i s'utilitzarà un martell en fons amb diàmetre igual o superior a 220 mm. Després d'això, es procedirà a la intubació definitiva de tota la columna del sondeig mitjançant una canonada de PVC, de 180 mm de diàmetre i 4 mm de grossària, en trams de 6 metres. Esta canonada anirà cega fins al nivell piezomètric (50 m aproximadament) i la resta, ranurada. Les ranures seran a portell i amb un mínim de tres files de ranures per metre de canonada, fins a un mínim del 15 % de superfície perforada.  
Prèviament a la instal·lació de la maquinària, es faran moviments de terra per a condicionar l'emplaçament; la superfície afectada serà la que ocupen els equips de perforació, apilament de ferramentes, maquinària auxiliar i materials de perforació, evacuació i acumulació de detritus de la perforació. En finalitzar els treballs, es produirà el desmantellament de la infraestructura de captació i impulsió i el posterior segellament de la perforació.  
En l'emplaçament dels equips es tindrà especial vigilància sobre el medi que l'envolta. No es duran a terme actuacions sobre les espècies arbòries, desramificació, tala ni cap altra acció sobre la massa forestal.  
  
D'igual manera, prèviament a la realització del sondeig es farà una bassa de llots i de recepció de detritus, en el mateix terreny, per a evitar que s'estenguen pels terrenys pròxims. Els residus que es generaran durant les obres procedixen principalment del material extret en la perforació del sondeig i residus inerts. En finalitzar els treballs, quedarà completament farcida pel mateix detritus i pels terrenys inicialment extrets, que s'estendran sobre els depositats i deixaran la superfície restaurada.  
S'ha calculat el volum aproximat de detritus obtingut en la perforació, tenint en compte el diàmetre de perforació i la humitat d'estos, per la qual cosa es produirà un volum aproximat de 7,02 m³ de residu. No s'especifica la dimensió de la bassa de detritus.  
L'accés al punt de sondeig es realitzarà des de la carretera per la pista forestal que arriba fins a la zona proposada per al sondeig. No s'executaran nous accessos.  
Durant la fase d'explotació d'aigües subterrànies s'efectuarà un control periòdic de l'evolució del nivell piezomètric i es col·locarà una sonda a este efecte, així com la qualitat de les aigües.  
El promotor no indica el termini d'execució previst per a efectuar les obres a partir de la data de recepció de les autoritzacions necessàries.  
  
Ubicació del projecte  
La zona on es durà a terme el projecte està situat a la comarca de la Marina Alta; el projecte es localitza aproximadament a 1,5 km de Benidoleig, entre les urbanitzacions Aldea de les Coves i Panasol. Segons la informació cadastral, esta parcel·la té una superfície de 22.226 m² (ref. cadastral número 0757375MY4903N3420DY), que correspon a la urb. Aldea de les Coves 8 D, propietat del promotor. És una parcel·la de bosc de coníferes l'ús principal de la qual és agrari (rústic). Les coordenades UTM (ETRS89, fus 30) del sondeig són: X= 759.548 Y= 4.297.003 Z= 290 m.  
L'emplaçament es troba en una zona classificada de sòl urbanitzable (zona de nou desenvolupament residencial). Segons el visor cartogràfic, el sondeig es localitza a uns 130 m metres de terreny forestal, per la qual cosa la parcel·la és considerada com a zona d'influència forestal segons l'article 57 de la Llei 3/1993, forestal de la Comunitat Valenciana.  
  
Segons la informació facilitada pel promotor, no hi ha en un radi inferior a 100 m cap altre pou/sondeig conegut.  
S'ha comprovat que el llit fluvial més pròxim correspon al barranc de la Cova que discorre per l'est a una distància inferior a 12 metres, per la qual cosa l'àrea de treball es troba dins de la seua zona de policia. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.  
Atesa la classificació de les unitats hidrogeològiques, la captació pertany hidrogeològicament al sistema d'explotació Marina Alta, el qual inclou la totalitat de les conques dels rius Girona i Gorgos i les subconques litorals compreses entre el límit nord del terme municipal d'Oliva i el marge esquerre del riu Algar. La superfície total inclosa en este sistema és de 839 km². La unitat hidrogeològica en la qual se situa l'obra subterrània projectada és la 08.47 Penyal-Montgó-Bèrnia-Benissa i, dins d'esta, es troba en la massa d'aigua subterrània denominada Pedreguer a la qual correspon el codi d'identificació 080.166A. Esta massa d'aigua té bon estat qualitatiu, químic i global, el recurs disponible de la massa d'aigua subterrània és de 6,7 hm³ (a la data d'emissió del present informe) i amb una superfície total de 40 km².  
  
D'acord amb la informació facilitada pel promotor, la perforació del sondeig travessarà un sistema compost per formacions detrítiques i quaternàries de permeabilitat mitjana, així com formacions volcàniques d'alta permeabilitat. La geologia de la zona on es pretén realitzar el sondeig està formada per materials a base de calcàries bioclàstiques entre els 2 i 25 metres i margues amb orbitolines a una profunditat de 25-100 m.  
Característiques de l'impacte potencial  
Els principals impactes ambientals generats sobre el sòl en la fase d'execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària pot produir la contaminació del sòl i, en últim terme, de l'aqüífer per abocament accidental de residus perillosos (olis i lubrificants).  
  
La pèrdua de sòl per la construcció de la bassa de detritus serà de dimensions reduïdes i puntual en el temps. Durant l'execució de les obres seran aplicables les mesures preventives establides per la normativa vigent en matèria de prevenció d'incendis forestals, en particular, el Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
L'ús de maquinària comportarà també l'emissió de gasos de combustió i partícules de pols i la generació de sorolls i vibracions, amb efecte temporal curt i de rellevància ambiental escassa. Per a evitar o mitigar estes afeccions sobre l'atmosfera i l'aire, es vigilarà que el manteniment de la maquinària siga l'adequat i que s'hagen realitzat les inspeccions tècniques previstes en la legislació sectorial. Així mateix, la perforació anirà equipada amb captadors de pols. Finalment, per a restar o mitigar la generació de pols es faran regs periòdics amb aigua en els accessos i zones de treball.  
Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació, als quals s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran, segons el projectista, un problema d'eliminació. La lixiviabilitat total, el contingut de contaminants en estos i l'ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials ni subterrànies.  
Les obres que cal efectuar es troben en una parcel·la de caràcter forestal situada en una zona de bosc de coníferes segons s'extrau de la cartografia d'ocupació del sòl de la Comunitat Valenciana (COSCV). Es tracta d'una afecció breu, de baixa entitat i que desapareixerà després d'aplicar les mesures protectores i correctores previstes, de manera que, amb això, es garantix l'absència d'impactes residuals significatius. No obstant això, seran aplicables les mesures preventives del plec general de normes de seguretat en prevenció de riscos forestals d'acord amb el que disposa l'annex IX del Decret 91/2023, de 22 de juny, del Consell, i segons el que disposa el Reglament de la Llei 3/1993, de 9 de desembre, forestal de la Comunitat Valenciana.  
Consultada la cartografia de la GVA (escala 1:50.000), s'observa que en l'àmbit del projecte es troba l'hàbitat 5330 (matolls termomediterranis i preestèpics).  
L'actuació no afecta cap espai natural protegit, Xarxa Natura 2000, ni muntanya d'utilitat pública. Tampoc hi ha afecció a cap via pecuària.  
  
No s'ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià. No obstant això, s'adoptaran les mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.  
En la cartografia d'àrees crítiques davant del canvi climàtic de la cartografia de la Generalitat Valenciana, es troba en la zona corresponent a àrees estratègiques 2 quant a recàrrega d'aqüífers. La permeabilitat del sòl està catalogada com a alta. La vulnerabilitat a la contaminació de les aigües subterrànies en la zona de projecte està qualificada de mitjana, d'acord amb la cartografia temàtica (antiga COPUT).  
  
No s'ha plantejat l'acumulació d'efectes negatius respecte d'altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.  
El risc d'accidents queda regulat per les normes laborals i de seguretat minera, que competixen a l'òrgan substantiu, de manera que és poc probable que puguen arribar a tindre efectes ambientals de consideració.  
  
Des de l'inici es durà a terme el control i vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.  
Conclusió  
En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificat, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf 3.a 3r de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, que preveu la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha esmentat anteriorment, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Estimar que l'execució del projecte de sondeig de captació d'aigües subterrànies amb destinació a ús domèstic en el terme municipal de Benidoleig, promogut per Villas Benidoleig, SA, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes d'este informe, en particular:  
  
1r) S'hauran de complir les mesures preventives i correctores establides en el document ambiental, sempre que no siguen contradictòries amb les de la present resolució. Es farà la vigilància ambiental d'acord amb el pla de vigilància i seguiment ambiental inclòs en el document ambiental, i s'adaptarà i ampliarà a les determinacions del present condicionat, de manera que es concrete el seguiment efectiu de totes les mesures preventives i correctores plantejades, definisca el responsable, el mètode i la periodicitat dels controls i informes, així com el mètode i la forma per a la correcció de les desviacions produïdes.  
  
2n) El contractista haurà de construir al costat de la perforació una bassa d'unes dimensions que puga albergar la totalitat dels detritus, llots i additius generats durant la perforació; així mateix, haurà de garantir la neteja, la seguretat i el rebliment posterior de les basses de llots.  
  
3r) Haurà de preveure's un seguiment adequat de les obres a fi d'anar completant la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.  
4t) A fi de preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el reglament de domini públic hidràulic.  
5t) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En cas d'abocaments accidentals d'olis o altres residus perillosos procedents dels vehicles o de la maquinària, s'arreplegarà l'abocament i el sòl contaminat, i serà evacuat pel gestor autoritzat, i es procedirà a la seua revegetació.  
6t) Els materials extrets de la perforació i els de l'excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Orde APM/1007/2017, que regula les normes de valorització de materials excavats per a usar-los en obres i en operacions de farcit diferents del lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i farcit (art 3.1.a). No obstant això, als detritus del sondeig els aplicaria el Decret 200/2004, ja que l'Orde APM/1007/2007 només s'aplica a materials classificats amb el codi 17 05 04. En qualsevol cas, el terreny haurà de ser restaurat perquè es quede amb la seua morfologia inicial.  
7m) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'haurà d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra haurà de reparar els desperfectes i, si és el cas, indemnitzar els afectats pels perjuís ocasionats.  
8u) Si durant l'execució de les obres es troben restes paleontològiques, arqueològiques o etnogràfiques, el promotor està obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.  
9é) Les coordenades d'ubicació proporcionades pel projectista localitzen el sondeig a menys de 500 m de terreny forestal, per la qual cosa resulta d'aplicació el que disposa el plec general de normes de seguretat en prevenció d'incendis forestals que s'han d'observar en l'execució d'obres, treballs i aprofitaments forestals, que es realitzen en terreny forestal o en els seus voltants, incorporat en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
  
10m) S'haurà de preveure que el sondeig quede habilitat i disponible per a controls futurs de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
11é) Com que l'àrea de treball es troba dins de zona de policia, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 9 de gener de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»